Illum il-Kunsill iddeċieda li jħassar id-deċiżjoni tiegħu li ħa fl-2016, li kienet timponi s-sospensjoni tal-appoġġ finanzjarju dirett lill-amministrazzjoni jew l-istituzzjonijiet tal-Burundi. Permezz tat-tħassir, l-UE b'hekk ser tkun tista' tissokta dan it-tip ta' kooperazzjoni mal-amministrazzjoni tal-Burundi. Id-deċiżjoni tal-lum li jitneħħew ir-restrizzjonijiet hija riżultat tal-proċess politiku paċifiku li beda bl-elezzjonijiet ġenerali ta' Mejju 2020 u li fetaħ tieqa ġdida ta' tama għall-popolazzjoni tal-Burundi. Mill-elezzjonijiet tal-2020 'l hawn, l-UE għarfet il-progress li sar mill-gvern tal-Burundi fir-rigward tad-drittijiet tal-bniedem, il-governanza tajba u l-istat tad-dritt, kif ukoll l-impenji meħuda fil-pjan direzzjonali tiegħu (" feuille de route ") lejn aktar titjib f'dawk l-oqsma. Barra minn hekk, għadd kbir ta' refuġjati rritornaw b'mod volontarju lejn il-Burundi, u ngħatat ħajja ġdida lill-kooperazzjoni mal-komunità internazzjonali u mal-pajjiżi ġirien. Għad fadal sfidi persistenti fl-oqsma tad-drittijiet tal-bniedem, il-governanza tajba, ir-rikonċiljazzjoni u l-istat tad-dritt. Aktar progress ikun ta' benefiċċju għall-Burundjani kollha, inkluż permezz tal-implimentazzjoni tal-pjan direzzjonali, fil-qafas tad-djalogu politiku li għaddej bejn l-UE u l-Burundi. L-UE, flimkien mas-sħab internazzjonali l-oħra, tinsab lesta li tappoġġa l-isforzi kontinwi tal-awtoritajiet tal-Burundi biex jistabbilizzaw u jikkonsolidaw istituzzjonijiet demokratiċi, jippromwovu d-drittijiet tal-bniedem, il-governanza tajba u l-istat tad-dritt, u biex jimplimentaw l-impenji meħuda fil-pjan direzzjonali lejn aktar titjib f'dawn l-oqsma. Informazzjoni ġenerali u l-passi li jmiss Wara li s-sitwazzjoni fil-Burundi marret għall-agħar fit-tħejjija għall-elezzjonijiet leġiżlattivi u presidenzjali f'Ġunju u Lulju 2015, l-UE qieset li r-Repubblika tal-Burundi ma kinitx konformi mal-elementi essenzjali stabbiliti fl-Artikolu 9 tal-Ftehim ta' Sħubija AKP-UE fir-rigward tad-drittijiet tal-bniedem, id-demokrazija u l-istat tad-dritt. Għalhekk, fit-13 ta' Novembru 2015, il-Kunsill beda l-proċedura li wasslet għall-adozzjoni fl-2016 tad-Deċiżjoni 2016/394 u miżuri xierqa skont l-Artikolu 96(2)(c) tal-Ftehim ta' Sħubija AKP-UE. Il-Burundi: L‐UE tagħlaq konsultazzjonijiet skont l‐Artikolu 96 tal‐ftehim ta' Cotonou, stqarrija għall-istampa, Marzu 2016 Delegazzjoni tal-UE għall-Burundi